संविधान लागू करने के लिए जो पदों की सौदेबाजी दलों ने आपस में किया था अब तो वह भी हासिल हो गया कम से कम अब तो प्रधानमंत्री जी को अपनी कटुक्तियों की दुनिया से निकल कर मधेश की और देश की जनता की असुविधाओं पर अपनी दृष्टि डालनी चाहिए । अब तो आलम यह है कि कल तक जो एक राह पर चलने की सोच बनाकर चले थे उनमें भी विभेद दिखना शुरु हो गया है । संविधान में संशोधन सम्बन्धी विधेयक पर काँग्रेस के वरिष्ठ नेता देउवा ने स्पष्ट कहा है कि अब काँग्रेस भी सड़क से दवाब देगी । उन्होंने कहा कि संशोधन विधेयक के पास होने से मधेश की समस्या का भी समाधान निकलेगा । एक महीने में ही उनके द्वारा आरोप लगने लगे हैं कि ओली सरकार नेपाली जनता के हित में काम नहीं कर रही है इतना ही नहीं अब तो मास्टर माइंड प्रचण्ड के भी सुर बदले नजर आ रहे हैं । इन सबसे परे बदहाली की पीड़ा को झेलते समस्त नेपाली जनता को अब सामने आना होगा तभी शायद सरकार की कुम्भकर्णीय नींद खुलेगी । त्योहारों का मौसम चला गया किन्तु बदहाली का मौसम अब तक कायम है और इसके सुधरने के आसार दूर दूर तक नजर नहीं आ रहे हैं ।